陆游
上书乞祠辄述鄙怀
干禄本代耕，穷达敢自必？早遇高皇帝，九品对宣室。
妄怀犬马心，嫠纬不暇恤。
上恩等天地，腰领免斧鑕。
旋属绍兴末，阳谷瞻出日，贱臣复何幸，便殿首造膝。
煌煌帝尧典，推择首秉笔。
愚患虽恳款，野性实坦率。
飘然去周行，湖海抱沉疾。
远游客穷塞，亭障秋萧瑟。
圣君终记省，万里忽乘馹。
同朝久凋谢，存者不十一。
造廷故抱暗，下殿衰涕溢。
蹉跎又十载，忧患岂易述。
流年不贷人，白发日夜密，冠虽未即挂，驭已不容叱。
尚觊公朝恩，养老沾散秩；闭门教子孙，志愿真永毕。